
Glioud da Valdretta 


Ses skizzas da Jon Bardola 


1. La giuvna veglia 


A Valdretta, in quel löet our d’via, distant, solitari, idillic, ingiò 
passaint solitamaing alch dis da mias cuortas vacanzas da stà, gio- 
det blers momaints sublims da delizia, ma eir uras da vaira devo- 
ziun e remissiun. Nu sun di e natüra alpina richs per quels chi 
cun ôgls averts e da bun anim viagian sülla via da lur vita? Cir- 
cundada da frias uondagiantas, da prada verda cun millieras da 
Huors, da bels gods s-chürs e d'ün cranz da pizza glüschainta, para 
Valdretta in dis da lavur sco mort' oura. Chi chi arma po portar ais 
oura sül fuond, a chasa ais be glioud veglia amalada, infants pi- 
tschens e quels pacs dal pajais chi vegnan da dalóntsch nanpro in 
vacanzas. Sper il bügl davo nossa chasa cumpara la daman min- 
chatant ün da quaists emigrants a far tualetta. Ais que la rumur e 
sflatschar dals chüerns, l’aua frais-cha, la vista maestusa süls con- 
tuorns o la spranza da chattar ün vegl ami per barattar alch pleds 
e tschüffer appetit per la culazchun chi'ls attira? Meis vaschin, ün 
hom giovial cun barbetta alba, pretenda riand ch'üna «vasca» usché 
granda per as lavar nu posseda gnanca l'imperatur d'Italia. Ed 
el sto avair radschun, siand in quellas chosas bain versà ed hom 
da competenza, aviand passantà bod tuot sia vita e tat sia furtüna 
in quel pajais rich. 

Noss paurs sun frugals, as cuntaintan da pac in lur pitschen 
spazi da vita tanter chüna, baselgia, lavur e fossa. Scha i dà massa 
bleras boccas in üna famiglia, sto la granda part ir in tschercha 
d'otra occupaziun; la terra ladina nu po nudrir tuot seis infants. 
Alchúns van uossa in Svizzra bassa, oters giaivan amo avant 25 
ans in Italia, Frantscha, Ingialterra sco camariers, giuvens da 

butia o sco pioniers d’otras branschas. In mincha cumünet spet- 
taivan in conseguenza giuvnas spusas sül retuorn da lur chars, per 
fabrichar lur ajen gniou. Blers, na tuots füttan furtünats in lur 
impraisas e turnettan davo alch ans. Oters nu chattettan la furtüna 
neir i'l grand muond, e las povras mattas abandunadas as consü- 
mettan in lur paschiun. Ellas gnittan veglias ant ura. . 

Uschè ais que i cun Staschia chi trampina in prescha sii da la 
via stipa cun sia terna da pra, ed ün got nu spetta a tschel. Ella 
porta, schabain ch'üna part da seis chavels sun albs e cuccan suot 
sia liadüra naira oura, seis cheu amo bain ot. Cun sia robustezza 
e sia bratscha ferma fa ella amo adüna üna granda lavur, ed eu 
craj dal sgür ch'ella avess gnü las qualitats e füss statta pre- 
destinada per dvantar üna brava, pisserusa ed amuraivla mamma 
engiadinaisa. — Ma que nun ha vuglü esser. Seis ami Steivan, 
cumpagn da scoula, get amo giuvnet in Italia. Davo alch ans vu- 
laiva'] tuornar e far nozzas. Plain spranza partit el per Pester, e 
Staschia restet pro'ls seis. Chartas plainas d'amur fidela, plain 
fiduzia aint i'l avegnir gnittan da l'ester, e milli fluors da spranza 
flurivan aint ils cours dals separats. Alura d'ün trat gnit la viva 
correspundenza sainza motiv interruotta. Staschia, mez morta da 
la malavita, spettet i spettet. — Ans passettan. — Tuottas retscher- 
chas füttan invanas. Emigrants gnittan d'Italia, ma ingün nu savet 
dar nouvas da pover Steivan. Bod trent’ ans sun uossa passats 
da che Staschia restet abandunada, ed ella nun ha amo pers la 
spranza da revair a quel chi eira la pupilla da seis ögls. 

«Uossa, guarda, chi chi ais rivà», disch ’la, am dand ögl 
dasper il bügl, ün pa imbarrazzada, e seis man sfuormà, plain dü- 
ritschas, testimoni da sia lavur praistada, strendscha il meis. Cun 
vusch debla prosegua ella, ed üna leiva amarezza trembla sün seis 
lefs sblachs: «Tú almain vainst minchatant a verer che cha nus 
fain ed est attachà a la terra ladina, oters s'fan amo adüna spettar; 
e nus gnin veglias!» — Alura, cuntinuand seis chamin, s'volva sia 
fatscha schmagrida, passida vers il tschél e la pizza indorada dal 
sulai da la daman, vers quel pajais, dingionder avess da gnir seis 
Steivan. ; 

Pür va, Staschia tia via; beada quella chi sperescha amo in 
seis vegls dis sün accumplimaint da seis sómmis da felicità ed ha 
sia conscienza netta! 


124 


2. I{ guardian da fa viafier 


Ric, rac, ruc — — ric, rac, rac, ruc — — srantuna sü a Surpunt 
il vent, sdarlossand ils üschóls da la chasetta dal guardian. Ils 
larschs, pins e dschembers dal god vicin dan dals cheus aint il 
s-chür da la not, pigliand cun lur murmuróz e dschems viva part 
al concert grandius chi ha güst dat principi. La fraidúra penetra 
tras las plü pitschnas fessas e para da passar tras ils mürs; l'orcan 
schlaschà augmainta seis sforzs, e d'ün momaint a l'oter ris-cha'l 
d'ir cul tet da la chasetta. 

Duonna Maria Chazzet nun ha amo serrà ógl, ella oda cun 
cour tremblant il schüblóz dal stratemp aint illas gulas e chavorgias 
da la muntagna, aviand grand pisser per seis hom, il guardian da 
la viatier, parti da chasa avant üna buna mezz’ ura a far sia solita 
controlla sülla lingia per l’ultim tren da not. — Ric, rac, ruc — e 
patapimf — vain schlavazzà cun veemenza ün üschöl da la stüva 
cunter il mür, cha Pintera baita trembla. — Duonna Marià saglia 
our let e va in prescha tastand aint illa s-chürdüm, a serrar nan 
l'üschôl e'l liar cun üna corda. Una saetta sclerescha la cuntrada, 
ün tun tremend rebomba aint illas vals. 

- «Mamma, mamma!» sbrajan ils duos infantets spavantats. 
E la mamma fastina ad ir pro seis pitschens chi tremblan da l'an- 
guoscha e nu’s vöglian pazchantar. Ella vüda la chandaila, ma’] 


vent la stüda. — I plova sco büttar cun cuagls, tanteraint da que 
tempesta; üna chalaverna segua a l’otra cun detunaziuns d’ün 
sgrisch. — Il puob e la matta as quietan pro la mamma chi’ls te- 


gna clos cunter seis cour. Els serran lur ógls e stan rabügliats in- 
sembel sco duos giallinas bagnadas. Bainbod s'han els cupidats. 
La mamma fa chalenders, nu chatta pos e spetta, spetta. 

Our’ il laviner, a l'entrada da la pitschna galaria, da la vart 
sura cunter il munt sta dasper il mür sü ün homatsch bletsch cragn. 
I] guardian da la lingia ais finalmaing suot tet, al süt, ed as re- 
metta bainbod dal cumbat ch'el ha gnü cul stratemp. La chapü- 
tscha ais ida cul vent, seis chavels nairs, ritschs sun bletschs, e 
guots gross culan gio per sia fatscha. In man tegna el amo adüna 
convulsivmaing sia lanterna stüzza. Bun Gisep Chazzet ha gnü 
hoz darcheu plü furtüna co güdizi. El pudess esser mort. Apaina 
ch'el ais stat passà la punt chi maina sur la chavorgia via, ais gnü 

ün bof tremend chi l'ha büttà vers il munt sü la s-charpada. La 
glümetta s'ha stüzza, ma las chalavernas han scleri, indichand la 
via ch'el ha da far fin pro la galaria. Plan planet s'avanza el. Bod 
s'fa'] gob e cuorra a tuot pudair, alura sün tuots quatter. «Be ch'eu 
possa rivar fin pro la galaria, alura n'ha eu fat meis dovair e sun 
almain suot tet.» — «Tü est ün vaira tamazi, da metter in privel 
ta vita per far teis dovair, ed hast a chasa üna duonna e duos in- 
fantets; tú avessast pudü turnar, sco chi fan oters, vezziand a s'ap- 
prossmar la burrasca,» disch el da per sai in sia fadia. Buna con- 
scienza ha Gisep adüna gnü, e quella voul el mantgnair fin a sia 
fin. Ed inavant sainza temma, radubland seis sforzs. El nu bada 
sülla plövgia chi vain gio a filun e sül vent fraid chi'l penetra fin 
l’ossa. Finalmaing riva’l pro la galaria. El s'ficha cunter il mür, 
ed ün profuond suspür sorta da seis pet. Cun fadia piglia el our 
da sia busacha l'apparat per far fó e vüda la lanterna chi ais amo 
intera. L'aua cuorra gio per seis vesti, gio per la rain, gio per las 
chammas, penetra aint illas s-charpas, ed ün malesser subaintra 
davo ils grands sforzs ch’el ha fat. La chotscha dretta ais s-char- 
pada suot il schnuogl, süls mans ha’l pitschnas feridas, da las 
qualas cula sang, ma uschigliö nun ha'l pati. Que nun ais la prüma 
vouta cha Gisep passainta da quaists momaints. — I plova e tem- 
pesta. | 

Üna suldüm sgrischusa passa tras seis corp. Ils razs da la 
glümetta sclereschan pac, las aschinas glüschan e cuntrastan culla 
s-chürdüm intuorn el. — Una rumur suorda s’fa udir, que para cha 
la terra trembla. — Gisep cognuoscha la muntagna, dubita ch’üna 
bouda s’haja laschad’ oura sül munt e passa sur la galaria oura. 
El guarda sün si’ ura. In desch minuts stuvess, al plü tard, passar 
il tren. 

«E scha la bouda rivess da l’otra vart da la galaria sülla lin- 
gia?» s’impaissa’l e va in cuorsa aint per la s-chürdüm. In 5 minuts 
ais el sper l'otra entrada. — El s'ferma, la rumur suorda s’aug- 
mainta, la terra trembla suot ils peis, el s’retira spavantà. Una 
mezza paraid s'ha distachada dal munt, roudla gio da Pot, batta sül 
binari, va in divers tocs chi spareschan gio per la spuonda e restan 
per part sü la lingia. 

— Gisep, schmort, rumagna iin momaint sco petrifichà, seis 
dubi s'ha accumpli. Ma i nun ais temp da perder; il tren ha da 

rivar. El saglia desperadamaing sur ils impedimaints oura, sainza 
badar il grand privel, al qual el s'expuona, cuorra tuot que ch'el 
po, schlavazza vi e nan la lanterna, sbraja sco our d'sen cun tuot 
la forza da sia giargiatta, schübla tras la dainta, sco ch'el faiva da 
puob. — El vezza duos fós chi glüschan tras la plóvgia, el radubla 
seis sforzs... Il maschinist lobserva a paca distanza, tira ils 
irains, il tren sgrizcha furiusamaing, ralenta sia velocità, s'ferma 
güst davant ün grippun immez la via, e Gisep... A Gisep trem- 
blan da la temma amo la bratscha, las chammas, l’inter corp. — Il 
tren ais salv. — Ils sforzs da Gisep nu füttan initils. Ma sias 
forzas sun eir a fin. El serra seis ögls e crouda rafini da la granda 
agitaziun dasper il grippun per quai via. 


3. L’avriard ed ils seis 


Che s-chürdüm tremenda! Un sindal nair cuverna munts e 
vals, ün sivel fraid passa tras l'ossa. Pover quel chi ais amo in 
via! Aintasom Valdretta arda üna glümetta, l'unica clerità in quai- 
sta part dal löet muntagnard; uschigliö tuot reposa da las fadias 
dal di. Burtel Salom e seis chavagl vegl nu sun amo rivats a chasa. 
Paziainta, sa duonna pisserusa, e Bettina, la figlia plü granda in 
chasa, spettan sco’l solit. Que nun ais la prüma vouta cha Bur- 
tel vain tard aint per la not. Ma id ais eir bun cha la prümavaira 
fetscha bainbod fin culla via d'inviern, perche mincha vouta cha 
Burtel va la daman cun sias duos schlittas, chargiadas da laina 
dad arder, vi'l stabilimaint da cura, Tal da retuorn diversas ferma- 
tivas per stiider la said chi'l turmainta in quellas occasiuns. 

Il plü bain in quaista stagiun as sta in stüva. Quel chodin da 
la pigna ais üna vaira delizcha. Povra Bettina sezza in davo- 
maisa aint il cler da la glümetta da petroli. Ell'ha fat sia lezcha e 
sfóglia, sblacha sco la mort, aint illa Bibla averta davant ella. Sias 
tratschoulas nairas posan sper il cudesch gross e giovan da cuntin 
cun sia dainta be pel ed ossa. Minchatant va seis sguard timid per 
quai d'intuorn, s'fermand ün batter d'ógl pro l'ura da paraid 
aint il s-chür o pro'l bancpigna, ingió chi posa la buna mamma. 
Il pli pitschen scruosch aint illa paraid fa sgrischir la tmücha chi 
avess bain sgür bsógn da repos pervia da seis pac sang, sco tuot 
sia fradglianza, tratta sü in misergia. Cun mailinterra e cafè nair 

la daman, a mezdi e la saira nu’s cumbatta quella deblezza dal 
corp. La granda temma cha’l bap, ün vaira tiran in famiglia, 
tuorna a chasa inavriantà e zacluna a la mamma, dad ella adurada, 
la tegna là in davomaisa. Ma che ha dit il sar ravarenda ultima- 
maing in l'instrucziun dals confirmands? Nun ha'l fat valair cha 
seguond il Vegl Testamaint hajan ils infants da patir pels puchats 
commiss da lur genituors fin al quart e quint gra? «Alura avran 
eir nus da patir pels puchats cha bap fa? maltrattand la buna 
mamma, cur ch'ella s'oppuona a seis cumands nars», s'impaissa la 
mattetta. Schi, la mamma pudess quintar da las bellas dal bap: co 
ch'el vain bleras voutas a chasa suos-ch, malnet, in stadi deplo- 
rabel, co ch'el seguitescha, aviand pro sai amo üna butiglia da vin- 
ars, a baiver, a chantar sco ün desperà, co ch'el riva la fanestra, 
per cha’ls vaschins possan udir il carnaval, co ch’el patüffa sainza 
motivs la mamma, sforza ad ella ed als 5 infants da baiver e sbra- 
gir cun el sco’ls sulvadis, fin cha la butiglia ais vóda e tuot la bra- 
jada giascha stuorna per quai via. La mamma soffra, ils infants 
nu soffran be corporalmaing, ma eir moralmaing, ils vaschins mar- 
muognan, stuffis dals disturbis nocturns, fan puogns in busacha; 
perche cha tuots temman il bap per via da sa forza straordinaria, 
pervia da sia lengua agüzza, tagliainta chi offenda, cur ch'el ais 
aiver. La pulizia s'fa d'inrar verer a Valdretta, ed ingió ch'ingün 
nu plandscha, qua dorma la güstizia. 

Eir la mamma, stangla da la lavur, dorma sül bancpigna. 
Bettina sfóglia e tschercha invan ils vers dal predichant. L'ajer in 
stüva ais stit, tuorbel da pudair bod tagliar gio cul curté. Üna 
quietezza insolita, üna suldüm terribla regna là, il tic-tac da l'ura 
. da paraid nu masüra plü il temp. L'ura sta salda, e pertin la 
mamma chi avant pac grofflaiva da gust, s'ha sdruagliada e disch, 
guardand süll' ura: «O dolur, ün segn da Dieu!» — L'ais plaina 
d'anguoscha. «Be chi nu saja success alch cul bap!» — Agitada 
sagl 'la in pè, dà man ün schal e sparescha dad üsch oura. Tuot 
las sofferenzas sun invlidadas. La temma d'üna disgrazcha la 
chatscha our' illa via a verer sch'ella udiss a s'approssmar il cha- 
vagl cun sias brunzinas. Bettina, perplexa, guard’ intuorn. La 
mamma exagerescha, i nun ais motiv da s’agitar per uossa. Cun 
man tremblant serr ’la il cudesch, depuona quel a seis ló siilla cu- 
runa, s'avicina a Pura e tira sú ils pais chi toccan bod il tschél 

suot. «Na, na, que nu po esser ün segn da Dieu, nus avain be 
interlaschà da far que ch'eu n'ha uossa fat», disch la mattetta cul 
güdizi d'üna creschüda. Gugent avriss ella la fanestra, ma'l vent 
soffla güst in quaist momaint la bischa gio dal tet dal vaschin cun- 
ter quella, cha'ls vaiders sclingian, e la glümetta ris-cha da stüder. 

«I vegnan finalmaing», disch la mamma, entrand davo 'na 
pezza, mez dscheta dal fraid. La lanterna da burrasca ais bod 
vüdada, e la matta mez strasògnada va cun ella. Ma che aise? Il 
chavagl cullas schlittas ais qua e’l patrun manca. S’ha accumpli 
que cha la mamma prevezzaiva. — Chi ha temp, nu spetta temp! 

La mamma resoluta distacha la seguonda schlitta da la prüma, 
volva la manadüra chi voul esser per forza aint in stalla, piglia gio 
las brunzinas, ed inavant, sainza pleds, a la mütta in tschercha dal 
bap. La matta va ouravant a far cler culla lanterna e la mamma 
davo ella, manand il chavagl per la chavazzina. Il vent fraid da 
Fuorcla chi vulaiva fin uossa portar davent la naiv dals tets e 
muots, as balcha, aviand cumpaschiun cun las duos femnas chi 
cognuoschan lur dovair, malgrà la s-chürdüm e la fraidüra, e van 
plan planet inavant, guardand attentamaing silla via e dasper 
quella. Ninglur fastizis dal bap! Duonna Paziainta dà minchatant 
üna stratta a la mastrina, per cha’l chavagl nu’s drumainza e 
schlunga il pass. Bettina ha fadia cun sa lanterna da chattar la 
via in blers lós causa ils tremends scufflats, e la povra bes-cha 
stangla a mort, lascha crodar seis cheu gross e s’inchambuorra, ri- 
s-chand dad ir a terra insembel culla manunza. Trista mischiun per 
üna duonna ed üna puoba, dad ir aint per la not usché dalóntsch 
in tschercha d'ün stuorn. Lur cours battan plü spert, s'appross- 
mand al Plan immez il god, ingiò da temp vegl las strias tgnaivan 
lur divertimaints da sot. Ma i nun ais temp da far da quaistas re- 
flessiuns. Inavant, sainza badar al fraid, a las fadias. In vicinanza 
dal vegl chasté od'na ün barbottóz curius: «Paziainta, schmaladida 
p..cha, ingiö est, schmaladida car...a!» braja uossa üna vusch 
da gigant, cha'ls püfs e las tschuettas as sculozzan aint illas veglias 
müraglias. 

Un segn da vita, la vusch dal bap! — Qua, aint illa naiv da 
la via giascha la cuerta da lana, crodada da la schlitta. Un toc 
plü in gio finalmaing vezz’na iina massa naira, plaina d’naiv e 
glatsch: il bap! El sto esser crodà aint illa són da la schlitta id avair 

durmi inavant fin ultimamaing. Un bel campel chi nun ais bun da 
star in pé, e las duos femnas al ston strar e dozar sco ün toc lain 
sülla schlitta! Finalmaing giascha la bes-cha umana chi nu sà cur 
ch’ell’ Ha avuonda, in rain a seis lô, vain nettià a la buna, alura 
plajà aint illa cuerta da lana e lià culla sua. Ün profuond suspür 
sorta dal pet da duonna Paziainta, e la comitiva as metta in mo- 
vimaint vers chasa. Sül clucher da Suotval battan las dudesch. Ils 
` tuns trists dal sain vibran tras l’ajer da la sula cuntrada. Il chavagl 
va sulet; el cognuoscha e chatta la via eir adas-chür. Las duos fem- 
nas al van taciturnas davo culla glüm. Burtel barbotta e blastemma 
minchatant sco'l solit, sainza però avair la minima rapreschanta- 
ziun da seis stadi. Â las dumandas da la duonna nu reagescha?l, 
e bainbod cumainza'] a sadiar e plandscher sco'n muribund. Pover 
Burtel füss peri miserablamaing, sch'el nun avess gnü üna duonna 
cun ün cour d'or; — ils vaglianóglias han adüna gnü plü furtüna 
co güdizi. 

Be la persvasiun d'avair salvà la vita al marid ed al bap, dà 
a las agüdantas la forza da manar a buna fin lur greiva impraisa. 
Il pover chavagl vegl chi ha clappä in seis dis dal patrun plü bot- 
tas e giaischliadas co flóder e fain, sfini dals strapatschs, sto far 
mincha momaint posas, e las duos patrunas stumplan la schlitta 
tuot que ch'ellas pon e'l giidan inavant. Alura guarda la povra 
bes-cha mincha vouta inavo, sgrigna ad ota vusch ed ingrazcha in 
seis mód per l'agüd, dand lapro ógliadas pechadusas vers seis 
patrun chi s'ha calmà e para da durmir. Finalmaing, davo immens 
sforzs, arriva la caravana a chasa. Burtel as lascha struozchar in 
stüva e vain lovà sül bancpigna. Bettina custodescha il pover cha- 
vagl e va a cuz. Sia sourina e'ls trais frars nu s'han per furtüna 
inaccorts da l'absenza da la mamma e dorman. L'agitaziun e'l stra- 
patsch da las ultimas uras nu laschan chattar pos a la povra matta 
chi oda il respir regular da la sourina dasper ella, dals frarets in 
vicinanza, chi oda a girar la mamma da qua e da là. 

Intant cumbatta sül bancpigna il bap culla mort. La mamma 
l'ha dat, sco otras voutas, da baiver café nair, ha fat cumpressas 
d'aua fraida intuorn il cheu, ingió ch'el ha ona tremenda bügna. 
Probabelmaing ha’l darcheu per differenzas veglias gni alch di- 
spitta culs Tirolais chi lavurettan la stà passada cun el aint il god,, 
e quels l’avaran trattà sco las bes-chas. 

Cur chi chatscha l'alba, sezza duonna Paziainta in«chambra 
pro seis tschinch orfanets e, charezzand la mattina dad ot mais, 
cuorran gio per sias fatschas sblachas grossas larmas chodas. 


4. If sunader da vaglia 


«Mamma, mamma, dà'm üna suonda, ch'eu n'ha üna fam tre- 
menda», sbraja Jachenin fingià our in piertan, gnand la saira da 
scoula. El riva l'üsch, aintra in prescha sainza guardar intuorn, 
bütta seis turnister sül banc e va in tschercha da seis orgelet da 
man ch'el ha survgni da Büman da seis frar aint da Cuoira. 

«Oho! qua vain ün orb d'fam, quel chi nun ha pudü mangiar 
a mezdi la schoppa da farina», disch la mamma cun tschera rian- 
tada, dand ün sguard plain d'amur e bainvuglientscha sün seis 
figl. Cun quaists pleds depuona ella sün maisa sia lavur e s'ab- 
sainta. Jachenin s'ha postà sün üna sopcha dasper la fanestra, e 
bainbod prova'l a sunar e chantar cun sia vuschina clera, agüzza 
e netta: 

Engiadina, Engiadina, 

tü am dettast il prüm tet; 

qua chattet ma prüma chüna, 
qua meis infantil dalet; 

qua in innozaint’ algrezcha 
am clejet las prümas fluors; 
qua giodet la prüm’ ögliada 
da l'amur dals genituors. 


El suna il prüm be la melodia e chanta, sto cumanzar diversas 
voutas da principi e vain cun stainta e fadia inavant; ma el para 
da proseguir cun energia da fier, aviand invlidà la fam chi'l tur- 
mainta, la suonda e perfin da far gio’] nas. L’ais uschè approfundi 
in seis stüdi, ch’el nun ha observà a s'approssmar a sa mamma cun 
la desiderada suonda in man. Ella sta uossa sco petrifichada davo 
el, seguind cun viv interess a l'exercizi da seis mat. La part d'immez 
da la chanzun ais seguond l'intunaziun da l'instrumaint ün pa bassa 
e la vuschina dal chantadur nun ha la pussibiltä da’s sviluppar; ma 
pro la terza chi vain repetida, qua ais el in seis elemaint e chanta cun 
üna forza d'expressiun cha'l cour da la mamma cumainza a trem- 

blar da l'emoziun. Uossa schmetta'l da sunar, fa üna posa, guarda 
our da fanestra ed observa la mamma chi l’offra sco remuneraziun 
per sia prestaziun üna brava suonda. 

«Brav, meis mat, che bels pleds cha tia chanzun ha», disch 
la mamma, fand üna charezza a seis bruozchel. Jachenin ha fingià 
la bocca plaina e respuonda cun interrupziuns, mangiand e guar- 
dand sülla mamma cun ôgliuns: «Nus l'avain impraisa davomezdi 
a trais vuschs e que be il prüm vers; in tuot sun quatter strofas; 
puchà cha la melodia nun ais engiadinaisa o almain svizzra. Sast, 
l'an passà, a l'inauguraziun da la nouva punt fier our a Martina 
sunet la musica da Danuder tanter oter eir nos „Clama’ns o pa- 
tria!” ed „Engiadina, Engiadina” chi ais güstamaing l’imna au- 
striaca. Eu vez amo uossa quellas bellas manduras cun püschels 
verds dals musicants tirolais ed od lur stupenda imna. Nunesa 
cha l’austriaca ais bler plü bella co nossa? Sch’eu füss bun .da la 
sunar inandret, schi bap as schmüravgliess tschertamaing, cur ch’el 
vain darcheu a chasa; ma quaist orgel nu vala bler. Eu nu chat oura 
tuot quels accords magnifics, e que ais pucha.» — E’] pover mat 
ais trist. Que para cha l’insuccess il deprimescha. El guarda our 
da fanestra e pudess güst cridar. Ma la buna mamma ais qua e 
chatta sco otras voutas ils pleds adats per cuffortar darcheu a seis 
Jachenin. EI suos-cha trar aint las pantoflinas nouvas cha bap 
ha portà ultimamaing e, cur cha la mamma prepara la tschaina in 
chadafö, ais el dasper la platta e chanta bainbod sül plü ot chantin: 
«Qua giodet la prüm’ ögliada da l’amur dals genituors!» Davo’l 
past frugal sun las lezchas bod fattas; las duos vaschinas cumpa- 
ran aint dad üsch, mez dschetas, cun lur lanternas vüdadas e las 
roudas da filar. Jachenin ha fingià occupà seis post predilet e 
cucca sco üna randulina our da seis gniou gio da pigna sül trio chi 
fila e baderla a tuot pudair. Quaista saira nun ha'l vóglia da far 
nardats culla vaschina. L'ais taciturn e para d'esser in ün' otra at- 
mosfera. Gugent cuntinuess el cun sias provas, ma davant ün udi- 
tori usché bain versà nu's po exercitar. Perquai piglia'l suot bratsch 
seis orgelet, vüda la lanterna e sparescha dad üsch oura gio”! plan 
suot. Qua regna cumpletta quietezza. Il muvel giascha e rumaglia 
pachificamaing. Las giallinas sil maschun han lur cheus suot las 
alas e dorman, be quel chazer gial sha sdruaglià e guarda stra- 
glünà sülla glüm chi bütta seis razs penetrants vers la s-chürdüm. 

Cur cha’] concert cun accumpagnamaint dal bass cumainza, güzzan 
ils vadels, la muoja e las vachas las uraglias e guardan stuts vers 
il musicant chi sezza dasper sia lanterna. Il bouv da las cornas 
grandas ed albas fa ögliuns amo plü arduonds co uschigliö, riva 
planet sia bocca e craja da stuvair güdar al principiant, laschand 
strasunar sia vusch sonora. E'l musicant cuntinua a sunar sia 
chanzun cun ün zeli ed üna perseveranza da nu pudair descriver. 
Pür cur cha las giallinas svoulan üna davo l'otra gio dal maschun 
e'l gial sbraja trid, s'inavezza'l che revoluziun ch'el provochescha 
cun sia chanzun: tuot il muvel ais stat in pè, protesta cunter il sacri- 
legi commiss e guarda vers il puob sco sün ün spiert nosch chi 
penetrescha in lur sanctuari e tschercha da'ls disturbar la quaidezza 
nocturna. [l pover mat ais perplex e nu sà propcha sch'el haja da 
rier o da cridar. El tuorna in stüva pro la cumpagnia e quinta da 
sia aventüra gio’n ui. Las filunzas rian e pretendan cha la granda 
part da las bes-chas chasanas sajan buondragiusas ed odan bain 
gugent chant e musica. Nos bun Jachenin as quieta bainbod e sto 
uossa sunar amo üna vouta sia «Engiadina, Engiadina». El as dà 
tuotta fadia e suna plü bain ch'el po, a plaina satisfacziun da las 
preschaintas chi paran stupefatas da la prestaziun. Las roudas po- 
san e la vaschina pitschna scutta aint per l’uraglia a la mamma: 
«Cumar, eu craj bod cha nos bruozchalin dvainta cul temp ún su- 
nader da vaglia!» La mamma ria suot oura e'l trametta finalmaing 
da falla sü. 
* * * 

Jachenin ais uossa ún hom attempá. La profezia da la vaschina 
s'ha accumplida per part. A Tester, ingiò ch’el ha passantà la 
granda part da sia vita, hal gnú occasiun d'imprender a sunar la 
gia in uorden ed ais dvantà amo in sia giuventüna ün capabel vio- 
linist. El ha obedi al cussagl da seis bap e nu dvantet musicant da 
professiun, schabain ch'el avess gnü il talent e las qualificaziuns 
per dvantar ün artist da prüm rang. Sco dilettant ha'l fat part 
üna schurma d'ans a l'orchester da cità ed ha sunà il prüm violin 
cun maestria in tschientineras dad occasiuns: marchas, uvertüras, 
operas, sinfonias, e que cumposiziuns ditficilas dals prüms artists 
dal muond. Amo uossa l’aise ün giodimaint, sch'el po la saira davo 
avair accumpli seis dovairs dal di, as recrear, sunand ún momaint. 
Da remarchar aise amo co ch'el ha gnú adüna ina simpatia spe- 

ziala per las ouvras dal grand Josef Haydn, il cumponist da l’imna 
austriaca, chi fet sün el forsa la plü granda impressiun. Mincha- 
tant fa'l üna visita a sia Engiadina. Schabain ch’el s’ha fat cun 
lir dals ans üna buna pusiziun, ais el restà l'hom simpel da seis 
pajais. E co cha seis ôgls glüschan dal plaschair, cura ch'el s'ap- 
prossma a seis lö natal e vezza in tuotta pumpa las fluors dals dis 
da sia infanzia. El cognuoscha mincha peidra, mincha bós-ch e sà 
amo ils noms da la pizza indorada dal sulai. Tuot ais sco üna vouta. 
Ma üna ficha al passa tras seis cour: la glieud nun ais plü 
quella. — Las generaziuns van e vegnan. — Seis genituors, las 
vaschinas e blers cuntschaints sun its fingià a posar da lur fadias 
pro la grand' armada, ed üna nouva generaziun ais qua. Alura, 
vezziand sia chasa paterna, al vegnan adimmaint tantas e tantas 
chosas charas e, giubiland, chanta’l] cun sia vusch stangla: 

Qua giodet la prüm’ ögliada 

da l'amur dals genituors. 


5. La mamma dal saltimbanc 


La puobaniglia fa la dumengia dals prüms avuost vers saira 
giosom il cumünet, sülla via maistra, darcheu üna bella canera. 
Alchüns mats plü grands giovan a plattas, ed üna schurma da pi- 
tschens, nun aviand plü muniziun e nu das-chand tagliar gio büt- 
tels nouvs dal büschmaint d'indumengias, sta culs mans in busacha 
a verer. E co cha’ls ógls glüschaints perseguiteschan cun atten- 
ziun l'andamaint dal gó! Vuschinas simpaticas, agüzzas e leivas 
Sco pennas vibran tras l'ajer, paran da s'adozar vers quellas blai- 
schinas verdas süsom la pizza, vers il tschél blau, e tanteraint paran 
quellas grossas, crudelas d'esser attachadas al terrain dal pajais, 
da s'abassar e crodar sainza remischiun aint illa profuondità da la 
val. Momaints regna quietezza cumpletta, ch'ün oda bod a svolar 
ils muos-chins, alura, seguond la situaziun plü o main critica, 
prorumpa dandettamaing ün sbragizi da sulvadis chi strasuna e re- 
bomba aint il god, aint illas vals e chavorgias s-chüras. Un dals 
plü buns giovaders bütta cun maestria sia platta, tocc” aint il stó- 
chel cha'ls büttels lasura vegnan schlavazzats per quai d'intuorn, 
e tuot la brajada cuorra, güvland da l'algrezcha, a controllar il 
guadagn. Ils grands e ferms chatschan ils pitschens cun sdegn 

d'üna vart, e la conseguenza dal grand buonder sun stumpels, bla- 
stemmas, schlops e perfin larmas. O Segner, quant’ agitaziun per- 
via d'alch büttels! 

Gio d'üna giassa stretta e stipa cumpara cun pass cuorts, 
strozchand ils peis, J-Barbla. La povra veglietta, goba, strusch als 
ottanta, va, pozzand seis man dret sün sa crotscha, a verer scha 
seis Filip nu vain. Da blers ans nan va ’la bod mincha saira in- 
cunter a quel chi eira ed ais amo adüna il sulai da sia vita. La vegl- 
düm nun ha be chavà aint in sia fatscha e seis frunt fodas bain 
chafuollas e blachi seis chavels, üna vouta nairs glüschaints, ma 
eir ins-chüri seis spiert. Ella va solitamaing, barbottand da per sai 
da seis puob, sainza badar bler ad otras chosas, uschè cha tuot 
Valdretta cognuoscha sias deblezzas e sia istorgia. Infants e glieud 
giuvna as divertan — quant pac sentimaint tradescha suvent la 
giuventüm! — cun dumandas chi’s refereschan a quell' orma buna 
chi ha stuvü bandunar amo giuvnet sia patria per ir a tscherchar, 
sco blers oters, la furtüna in terras luntanas, in pajais esters. — 
Ils puobs, infangats aint il gó, nun han observà a s'approssmar la 
veglietta, e — surprais da sia vgnüda — subescha il divertimaint 
üna cuorta interrupziun. Intuorn la povra duonna as fuorma in ün 
batter d'ógl ün maróch serrà, e dumandas vegnan fattas da tuottas 
varts: «Ingió ais vos puob, J-Barbla? Ais el amo adüna sur Vienna 
sin quella costa?. Che fa vos anguel? Ha'l bod fat raps avuonda? 
Ais el fingià lónch davent? Vain el bainbod a chasa? Cura ha'l scrit 
l'ultima vouta? Ais que üna costa stipa?» — La veglietta para da 
nun avair inclet tuot que chi vain dit in prescha, riva diversas vou- 
tas la bocca scuzza, ma nu vain a pled. Ella guarda cun seis ógls 
sainza expressiun pechadusamaing sün quellas fatschas brünas e 
riaintas, dà dal cheu, doza seis man tremblant e fa, irritada dal 
spredsch, üna mossa, sco sch'ella vuless ir per seis tat. Ma davo 
alch pass as ferm ’la, as drizza sü dret sco üna giuvna e disch da 
gritta: «Meis puob nun eira usché maltrat sco vus, eir sch'el eira 
be ün pover diavel! Vus eschat plü impertinents e sfarfats co'ls - 
infants da plü bod! Scha vus füssat usché bravs sco meis Filipin, 
pudessan vossas mammas esser cuntaintas suraint e suroura! Spet- 
tai pür ch'eu dscharà culla prüma occasiun al sar ravarenda, quel 
as darà la paja per far schnóss e rier oura dad üna povra veglia! 
Cha'l diavel as porta, marmaglia infernala!» — 

La veglietta ha schlavazzà ils ultims pleds cun tanta rabgia, 
cha las sbavgias cuorran gio per seis gruogn. Alura doz ’la sia 
crotscha, s’fa strada e trapligna davo sia via. La cumpagnia as 
gioda d'avair grittantà ad J-Barbla, ria dal muos-cham chi cuverna 
seis büschmaint nair plain pezzas e da la costa renomnada sur 
Vienna. — Alchüns plü pitschens as tegnan il nas, vegnan cotschens 
sco frouslas ed as búttan dal grand rier perfin per quai via. La 
veglia ais darcheu in seis elemaint, l’intermez culs puobs invlidà. 
Ella s'occupescha cul passa, e seis impissamaints svoulan in otras 
sferas, quatter decennis inavo, cur cha seis char Filip frequentaiva la 
scoula e giovaiva eir el a plattas. Cun che plaschair dombraiva'l 
seis büttels guadagnats ch'el conservaiva in ün sachet sco tants 
marenghins! Alura la sculozza cha seis cour restentit, cur ch’el 
üna saira vain a chasa plain sang cun üna brava taglia sül frunt, 
conseguenza d'ün cuolp d'üna platta mal büttada. Que tuot la para 
d'esser success be ultimamaing, usché cler e preschaint sun sias 
algordanzas. 

«Guardai, guardai!» sbraja ün tracagnotel cun schocca, l'unic 
da la brajada chi nun ha tut part a la trida acziun vers la veglietta, 
«là in fuond suot las stortas da la stradella, pro quel peidrun ais 
ün hom, que po esser Filipin chi vain a chasa!» Schi propcha, ün 
hom vesti da grisch s'ha fermà pro’] peidrun, fa iina posa, sezza 
gio, meditand il cumünet sur el silla spuonda sulagliva. Davo ’na 
pezza leva’l in pè, tuorna a's tschantar e's giaschainta. La puoba- 
naglia stupefatta guarda cun bocca averta vers il lö indichà. E 
scha que füss propcha Filipin chi gniss cun üna pruna d'raps, che 
plaschair per J-Barbla! Insomma la discussiun ais viva, eir ils 
pitsehens piglian part. Alchüns pretendan cha que possa esser ün 
mürader talian o pür ün tirolais da la penna torta sül chapé chi 
lavura aint il god. Il figl dal cuvih chi ha üna mamma chi co- 
gnuoscha a fuond tuot l'istorgia da las famiglias dal lò ourdad- 
oura, disch cun üna tscherta pretensiun d’esser plü bain versä in 
quaistas chosas: «Filipin nu po esser, quel sto esser mort avant 
dalönch, perche cha da blers ans nan nu dä’l plü segn da vita. 
Sül prüm ais el stat divers ans a Triest pro meis barba Flurin chi 
ha fabrichà seis palazi be avant co murir; alura ha'l cumanzà a 
nu far plü bôn, ais parti cun üna cumpagnia da saltimbancs per 
Vienna e pel muond aint. J-Barbla ha l'idea fissa, narra, ch'el 

s'haja fat sü las chotschas; ma ella po esser cuntainta, sch’el nu 
vain in seis vegls dis, davo avair giodü ils plaschairs dal muond, 
a chasa a's far trar via a costas dal cumün!» 

L'incuntschaint giascha adüna pro'l peidrun, il sulai tramunta, 
indorand la pizza d'üna bellezza grandiusa, e la sumbriva vain 
planet sü da la chavorgia. La discussiun ais a fin, il gô ha pers 
l'attracziun, e'ls puobs fastinan ad ir a tschaina per pudair esser 
pro temp sü pro’l fö. 

Duonna Barbla s'ha schlisürad' oura in uorden; ella voul ar- 
rivar hoz fin gio pro'l peidrun, ingiò ch'ella pigliet quella vouta 
cumgià da seis unic figl. Passant — tric trac truc — dasper seis 
champet da mailinterra gio, as ferm "la, batta ün pêr giadas cun 
sia crotscha inferrada sülla via, dand ün' ógliada sülla bos-cha chi 
para bella, sana ed imprometta buna racolta. Quant ha'la stra- 
schinà in quaist ló da la daman fin saira e sainza marmuognar, 
eir scha la rendita eira misra! In seis immaint vezz ’la a clejer sù 
a seis orfanet ils friits, chavats our culla zappa, e cura ch'ün mail- 
inter da dimensiuns plü grandas cucca our da la terra naira, dà'l 
ün güvel dal plaschair: «Guarda, mamma, che clap, quaist ais il 
maister, l'ais san e sainza maclas!» A la veglietta para da s'insóm- 
giar! Alura quel an da la zoppina, propcha quel istess an avet eir 
la mailinterra la malatia, e tuot la lavur e la fadia füt per inguotta. 
Seguond prescripziun da las autoritats ston eir las duos chavras e'l 
porch laschar il pellot. Co s'fa que a viver sainza lat e mailinterra? 
Filipin ha ün appetich da liun; el as decida per forza dad ir a 
l'ester, eir sch'el ais tachà cun milli liams a sia Valdretta, e cha 
seis cour imnatscha da's rumper da la malavita. — Ma tuot passa! 

La saira s'approssma a grands pass. La puobaniglia rupetta 
sül god, ramassa laina secha pel fó dals prüms avuost. Güvels 
strasunan aint pel god e sü vers l'ot, cur ch'ün puob cumpara cun 
Dn ram bain gross e'l bütta sülla pruna. Giosom il munt da la 
bescha ha’l pastur fingià vüdà seis fò, ed üna culuonna da Tom 
s'adoza vers il tschél blau. 

Planet, uondagiand, s'ha duonna Barbla ardütta fin pro’l pei- 
drun. Una bella prestaziun per la povra veglietta. Uoss' as ferm'la, 
guarda intuorn sai, observa in vicinanza süll' erba l'ester sainza 
chapé, cun chavels lungs, nairs, ün pa grischs e vesti sco'ls artists. 
Puchà ch'el drizza seis ógls vers il cumünet e las muntagnas davo 

quel, uschè cha la veglia nu'l po verer in fatscha. La buondragiusa 
tuossa per attrar l’attenziun da l’ester sün ella, e disch alura planet: 
«As manca qualchosa?» L’ester sofferent, fin uossa apatic, as volva 
rapidamaing vers quella chi das-cha gnir a’l disturbar la quietezza, 
e seis sguard inscuntra a quel da la veglia. «Filip, meis Filip!» 
vain que our da la bocca dad J-Barbla, sco sch’ella avess fadia e 
difficultà da pronunzchar quaists pleds, «vainst a la fin!» — L'ógl 
da la mammetta ha cognuoschü a seis infant, seis figl pers chi sa- 
glia, sco pizchà d'üna serp, in pé e l'abratscha. Ans ed ans ha 
spettà la mamma sün quaist mumaint, sül revair. Filip cun sia 
natta amo visibla sül frunt, stanguel dal viadi, posa sül tschisp, e 
la mamma sezza daspera; lur mans as tegnan clos, e minutas sun 
secundas. Intant sunan ils sains da Valdretta üna stupenda suna- 
soncha chi clingia e vibra tras munts e vals, e las sunasonchas dals 
cumüns in vicinanza s'uneschan ad ün' armonia grandiusa. Süls 
spis da las muntagnas ardan fös d’algrezcha, ils fös da libertà; il 
plü bel fó han fat ils mats da Valdretta sülla «Motta» suot il god. 
Leuas gelgas e cotschnas s'adozan vers il firmamaint, e que para 
cha’l fó furibund cun sias sbrinzlas stenda oura la bratscha, suppli- 
chand al Suprem da mantgnair eir per l'avegnir nossas institu- 
ziuns democraticas, nossa libertà. Chanzuns cuntschaintas da la 
patria, d'increschantüm e d'amur clingian ad üna e plüs vuschs 
aint illa quietezza sula da la saira quaida e choda. Il póvelet da 
Valdretta festagescha in mód simpel, sainza discuors e tamtam, la 
festa federala dals prüms avuost. 

Ils extrems as toccan, e felicità e disfurtüna vegnan bleras 
voutas insembel! Eir duonna Barbla chi para dad esser aint il 
settavel tschél, avarà amo da travuonder üna pilla fich amara. Filip 
nu's sainta tant bain. A Vienna ha’l fat tras ultimamaing üna 
greiva e lungurusa malatia da cour; apaina restabili, vulet el per 
forza esser a chasa. Il viadi stantus, l'ajer fin da muntagna, il 
sulai dals razs violets e la granda algrezcha da chattar amo viva 
la mamma sun per sia sandà indeblida ün grand privel. Seis puls 
ha battü tscherts momaints fich rapidamaing, uossa sta'l pezzas 
salda. Che fatalità per pover Filip chi ha girà sco artist per tuot 
las citats importantas da l'Europa ed ha vis las bellezzas e la 
misiergia dal muond, e sto gnir propcha a murir in seis lô natal! 
Mamma e figl avessan amo bler da’s quintar. Filip cumbatta cul 

fla. L'astma l'ha darcheu assagli, perche seis lefs sun blaus e sia 
fatscha eir. El lascha tavellar a la mamma, nu vezza plü que chi'l 
circundescha. Que al para da svolar sü vers la pizza ch’el ha tant 
amà, e cha la vusch da la mamma s'allontanescha e vegna vi' e plü 
debla. Ils fös dvaintan pitschens, as stüdan, e seis cour sta salda, 
glivra da batter per adüna. — 

La not vain cun sia s-chürdüm, stend' oura seis sindal, cuver- 
nand mincha chosa, eir l'amur profuonda e soncha da la mamma 
per seis infant. 


6. If schinter 


Il] surnom abominabel «schinter» avaiva l’abolt Duri Fal- 
lamber d'ingrazchar ad ün da seis meglders cumpagns da scoula 
chi. l’avaiva battià uschè in di cun ir a faira. Que eira stat quel 
an da la seschda. Na ch'el nun avess merità quel titul. El eira co- 
gnuoschü in tuot il cumün sco ün materialist da grand caliber chi 
avess perfin scorchà ils pluogls per tour a nüz las pels. Famagl e 
maschnera miidaiva' mincha quattember, e sia disfidenza e temma 
da gnir adiina a la cuorta nu’] laschaivan pos e’l perseguitaivan 
crudelmaing. Dotà d'üna sandà da fier faiva'l plü bod ün' immensa 
lavur, e da rar chattaiva'] peida da vüdar la püppa. Ma ils ans 
passan a la svelta ed ils temps as müdan; siand uossa bain vegl, 
aint per ils settanta, gniva’l turmantà sco otra glioud a quell’ età 
da tschertas magagnas da la vegldiim. Peis e chammas iffladas 
Pimpedivan uossa suvent d'ir oura sii la champagna a survagliar 
las lavuors e dar ils cumands necessaris. Cumandar savaiva el 
amo fich bain, e guai a sia glioud chi avess tscherchà da nun ese- 
guir seis uordens! Per nögliarias pudaiva’l alura gnir grit ed ir 
in bes-cha. Culla duonna pisserusa e buna nun eira’l nosch e tad- 
laiva solitamaing sün seis buns cussagls. D’inviern nu sortiva’l 
da chasa e giaschaiva la granda part dal di sün cuotscha o sülla 
pigna bugliainta. Quietezza cumpletta in pusiziun orizontala faiva 
solitamaing miraculs. Diversas jadas eira'l stat fin oura süls 
fiers; mincha vouta ch'ün crajaiva ch'el muriss dal bun s'restabili- 
va'l a la svelta e mangiaiva davo alch dis, aviand ün appetich da 
liun ed ün stomi da fier, fingià bizokels in painch. Pli difficil da'l 
tgnair in chadaina ed als uordens dal meidi eira da stà. Qua vu- 

laiva?l per forza esser our’ illa via a controllar il viavai e’l travasch 
dals vaschins o gio'n üert a far alch lavuors per passatemp. Pelplü 
stuaiva’l alura pajar il movimaint exagerà cun star alch dis in let. 
Quel di da l'arazun dal champ grand da dua mozza nun avetta'l 
pos a chasa. Tuot ils buns e bain maniats cussagls da la duonna 
füttan per inguotta e sainza effet. Üna forza invisibla paraiva da 
nu'l pudair cuir seis bainstar e da’l trar amo üna vouta a verer 
seis champ da la Foppa. Per quel avaiva’l adüna gnü speziala at- 
tenziun e chüra. A quel nun avaiva el mâ laschà mancar ne fadia 
ne ladüm. Per quel avess el fat ils plü grands sacrifizis in cas 
da privel da boudas e lavinas.. Nu crajaiva’l in seis giuvens dis 
cha'ls cunfins da sia Foppa füssan ils cunfins dal muond? Plan 
planet, blastemmand pervia da la via plaina da crappa ed in nosch 
uorden, s’ardüet el our’ d’cumün vers il champ predilet. Sia vusch 
tremenda e raca clingiaiva sco ’na trumbetta illa quietezza alpina 
cha'ls paurs in quel cuntegn cumanzettan a giizzar las uraglias, 
s'dand da buonder da’l verer in gir. Sia glioud e'l figlioul Peder 
Contsch chi araivan il champ a terms l'udittan da dalóntsch a dar 
las solitas schmaladischuns ed avettan pac plaschair cur cha'l 
bruntulun capitet davo üna buna pezza sü da la via e's giaschantet 
immez l’ara. Rafini dal grand sforz guardaiva’l stupefat intuorn 
sai, mas-chand e rumagliand qualchosa ad ün cuntin. Rumbadi- 
bumbum.... srantunet amo üna jada la lavina dal Piz Tremblai, 
e la terra paret da tremblar suot ils peis: Stupefat s’volvet nos 
schinter vers las piramidas glüschaintas da l’otra vart da l'En, 
meditand cun bocca averta co cha forza formidabla rajaiva davent 
las plü bellas plantas süsom il god. La prümavaira gniva eir sün 
las otezzas e s-chatschaiva cun impetuusità l'inviern. Las plü 
grandas naiveras stuaivan sparir sco cha'ls vegls avaivan da far 
ló als giuvens e partir gugent o invidas per la vita eterna. Nu re- 
sentiva eir sar Duri in seis intern cha la mort s'avicinaiva a grands 
. pass e staiva per pichar a seis üsch? Nu giavüschaiva’l forsa per- 
que da reglar amo per temp tschertas chosettas chil staivan in 
staila? Nu vulaiva'l cha seis descendents nun avessan da subir alch 
dan causa sia negligenza? Cun displaschair avaiva’l observà ul- 
timamaing cha’l term d’immez mancaiva. Chi l’avaiva strat oura? 
Forsa cha quaista pitschnezza irrelevanta l’avaiva hoz chatschà 
our d’tanna. — «Figlioul Peder», sbragit dandettamaing il schinter 

restabili, «scha tü hast temp, schi füss eu qua per metter a lö il 
term mancant!» Ed in seis ögls, uschigliö sainza expressiun, ful- 
minet ün sentimaint da triumf, s’avicinand sün tuots quatter ad 
ün paloc bain visibel. Il figlioul nu s’fet spettar lönch, e paca 
pezza davo staiva’l dasper seis padrin. Id eira sco a Kappel süls 
cunfins; minchün dals duos originals staiva da sia vart, sül siou 
e tscherchaiva, fand la fora per metter il term da crap cullas muon- 
chas, seis interess. Il giuven faiva quaista lavur sainza sforz, du- 
rant cha l'hom vegl daiva sco ’na pidera e süjaiva ch’ün guot nu 
spettaiva a tschel. Discuorrü nu gniva bler. Quietezza, sco avant 
il plü grand temporal, regnaiva dapertuot. Perfin la glioud süls 
champs in vicinanza avaiva schmiss la lavur. Ils homens vüdaivan 
las püppas e las duonnas güzzaivan eir ellas las uraglias, fand 
attenziun sün quai ch’ün stuaiva suppuoner da pudair bainbod 
udir. — E dit e fat, la pasch nun avet lunga dürada. Inaspettada- 
maing sbragit l’abolt, as sbavgiand da la fotta: «Nu vezzast, orma 
dal diavel cha tü tirast tuot la terra da tia vart!» — Un applaus 
tremend strasunet e rebombet diversas voutas aint il god da la cha- 
vorgia. Ils spectaduors satisfats cuntinuettan sainz’ oter lur lavur, 
ed il term gnit alura finalmaing cun diversas blastemmas ed ex- 
pressiuns energicas a seis lö. — Que füt l’ultima jada cha sar 
Duri vezzet sia Foppa. Pac davo s’pegioret il mal, l'infladüm nu 
tschesset plü e seis dis terresters füttan quintats. L’ingurdia davo 
terra e daner, davo bains da quaist muond nu’] turmainta plü. EI 
ha chattà seis pos etern i'] sunteri da seis cumün, pac dalóntsch dal 
champ preferi. 


